A visszatérő kormányválságok a Negyedik Köztársaság rendszerének instabilitására irányították a figyelmet, és aggodalmakat keltett a hadsereg és a "feketelábúak" (az európai eredetű algériaiak, franciául "pied-noir") köreiben, hogy a pártpolitika aláássa Algéria biztonságát. A katonai vezetők hiányolták a megfelelő kormánytámogatást a felkelés elleni harchoz. Elterjedt volt az érzés, hogy az 1954-ben történt indokínai fiaskóhoz hasonló következhet be, és a politikusok megalkuvása itt is hirtelen kivonuláshoz vezethet. Mindezek következménye volt Charles de Gaulle visszatérése a politikába.